**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 29.08.2017, ora 08.00 – 30.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 30.08.2017, ora 07.00**

**RÂURI**

**Debitele au fost în în general staționare,** exceptând râurile din bazinele: Vișeu, Iza, Bârlad, bazinele superioare ale Argeşului, Ialomiţei, Putnei, Trotuşului, Bistriţei, Moldovei şi râurile din Dobrogea unde au fost în scădere uşoară.

 Pe cursurile mijlocii şi inferioare ale Argeşului, Ialomiţei, Putnei, Trotuşului, Bistriţei, Moldovei şi Siretului debitele au fost în creștere ușoară datorită propagării.

 Debitele se situează în general la valori cuprinse între 30-90% din mediile multianuale lunare, mai mari în bazinul superior al Ialomiței și în bazinul mijlociu al Bârladului și mai mici pe unele râuri din bazinele Someșului, Crișului Negru, Crișului Repede, Mureșului, Jiului, Oltului, pe cursul superior al Crasnei și al Râului Doamnei, în bazinele Siretului (exceptând Trotușul și Buzăul) și Jijiei.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general staţionare** exceptând râurile din bazinele Putna, Trotuş, Bistriţa, Moldova şi bazinele superioare şi mijlocii ale Argeşului şi Ialomiţei unde vor fi în scădere uşoară.

 Pe cursul mijlociu şi inferior al Siretului şi pe cursurile inferioare ale Argeşului şi Ialomiţei debitele vor fi în creştere prin propagare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 29 – 30.08.2017 a fost in scădere, având valoarea de 3000 m3/s**, situându-se sub media multianuală a lunii august (4300 m3/s).

 În aval de Porţile de Fier debitele au fost în scădere pe sectoarele Gruia – Corabia şi Cernavodă – Tulcea şi în creştere pe sectorul Tr. Măgurele – Călăraşi.

**Debitul la intrarea în ţară (secţiunea Baziaş) va fi în scădere (2900 m3/s).**

 În aval de Porţile de Fier debitele vor fi în scădere pe sectoarele Gruia – Zimnicea şi Hârşova – Tulcea şi în creştere pe sectorul Giurgiu – Cernavodă.

**2.** **Situaţia meteorologică în intervalul 29.08.2017, ora 09.00 – 30.08.2017, ora 06.00**

**ÎN ŢARĂ**

**Valorile termice diurne au scăzut** faţă de ziua precedentă, mai semnificativ în regiunile sudice şi s-au situat în jurul mediilor multianuale. Astfel, temperaturile maxime s-au încadrat între 18 grade la Câmpulung şi Polovragi şi 28 de grade la Deva, Jimbolia, Lugoj, Sânnicolau Mare şi Banloc. Cerul a fost variabil, cu înnorări temporare, mai ales ziua, în sudul ţării. S-au semnalat ploi slabe de scurtă durată, însoţite izolat de descărcări electrice în cea mai mare parte a Munteniei, local în estul Olteniei şi izolat în Dobrogea. Vântul a suflat slab şi moderat. La ora 06 se înregistrau valori termice cuprinse între 2 grade la Miercurea Ciuc şi 18 grade la Băileşti**.**

**LA BUCUREŞTI**

**Valorile termice diurne au scăzut** accentuat faţă de ziua precedentă şi s-au situat sub normalul acestei date. Cerul a fost temporar noros şi în primele ore ale dimineţii a plouat slab, însă s-a degajat treptat în timpul nopții. Vântul a suflat slab și moderat. Maxima termică a fost de 25 de grade la Filaret şi de 23 de grade la Afumaţi şi Băneasa, iar la ora 06.00 se înregistrau 15 grade la Filaret şi 14 grade la Afumaţi şi Băneasa.

**3. Prognoza meteorologică în intervalul 30.08.2017, ora 09.00 – 31.08.2017, ora 09.00**

**ÎN ŢARĂ**

**Vremea va fi predominant frumoasă**. Cerul va fi mai mult senin și doar la munte, în sudul și sud-estul țării vor fi unele înnorări și cu totul izolat vor fi posibile ploi slabe, de scurtă durată. Vântul va sufla slab și moderat. Temperaturile maxime se vor încadra între 21 de grade în estul Transilvaniei, nordul Moldovei și pe litoral și 29 de grade în regiunile vestice, iar cele minime vor fi cuprinse între 3 grade în depresiunile Carpaților Orientali și 18 grade în Dealurile de Vest. Noaptea, izolat, în special în zonele depresionare, se va semnala ceață.

**LA BUCUREŞTI**

**Cerul va fi variabil,** mai mult senin noaptea. Vântul va sufla slab până la moderat. Temperatura maximă va fi de 25...26 de grade, iar cea minimă de 11...13 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**SGA Galaţi şi GNM, Comisariatul Judeţean Galaţi** revin cu informaţii referitoare la poluarea accidentală din data de 21.08.2017, în jurul orei 14.30, cu ţiţei a cursului de apă **Tâpărnoaga**, afluent necodificat al Lozovei, pe o lungime de 120 m şi a solului pe o suprafaţă de cca 20 mp., cauzată de coroziunea conductei de amestec ţiţei şi apă sărată de zăcământ de la sonda 1213 Independenţa la parc 11 Schela, aparţinând OMV Petrom, Asset 9, Moldova Sud, judeţul Galaţi.

**Conform notificării SGA Galaţi din data de 25.08.2017, s-a intervenit în continuare cu material absorbant, 60 saci de 10 kg fiecare, pentru colectarea ţiţeiului. S-a finalizat operaţiunea de vidanjare a apei contaminate pe porţiunea de râu afectată. S-a transportat solul poluat, circa 49 kg, pentru decontaminare şi neutralizare, la staţia proprie de bioremediere de la Independenţa, jud. Galaţi. S-a executat o başă pentru colectarea apelor contaminate cu ţiţei de pe cursul de apă, din care s-au vidanjat aprox. 70 mc apă contaminată care a fost transportată la depozitul de ţiţei al OMV Petrom ASSET IX Moldova Sud. A fost îndepartată vegetaţia afectată de pe malurile cursului de apă Tâpărnoaga de către firma OIL DEPOL SERVICE SRL Constanţa.**

**Rezultatul analizelor apei prelevate din data de 23.08.2017, din cursul de apă Tâpărnoaga indică valori ale substanţelor extractibile mai mici de 5 mg/litru (valoarea concentraţiei maxim admisibile CMA, conform Ordinului 161/2006, privind starea ecologică a apelor de suprafaţă curgătoare (râu), pH = 7,17, CMA pH=6,5-8,5 unităţi.**

Sonda a fost închisă până la remedierea avariei, iar fisura din conductă a fost izolată. S-au aplicat 2 baraje absorbante în lungime de 3 m fiecare şi s-a instituit la 1,5 km aval de locul producerii poluarii un dig de pământ. Cursul de apă a fost curăţat cu ajutorul unei autovidanje.

Având în vedere că rezultatele analizelor fizico-chimice a probelor de apă prelevate din cursul de apă Topârnoaga în data de 24.08.2017 au înregistrat valori pentru indicatorul substantele extractibile sub LOQ și ca tronsonul de conductă avariat a fost înlocuit nemaifiind scurgeri de țiței în zonă, poluarea a fost sistată în data de 25.08.2017, ora 11.00.

 **2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 28.08.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Caraş Severin şi APM Caraş Severin** informează despre **o autoaprindere a deşeurilor cu emisii de fum, începând cu data de 28.08.2017, continuând în data de 29.08.2017, ora 09.00, de la platforma Dealul Lupacului Reşiţa, jud. Caraş Severin,** care aparţine de Societatea SC GREEN ECOBAUER SRL Reşiţa, aflată în insolvenţă. Nu s-au înregistrat alte pagube materiale în afară de stocul de 4000 de tone de deşeuri municipale de pe amplasament, care s-au autoaprins datorită temperaturilor caniculare din ultima vreme. Ca urmare a inspecţiei de la faţa locului, la ora 10.30, focul continua cu intermitenţe pe alocuri, cu fumegare. S-a identificat faptul că în funcţie de viteza vântului sunt afectate de fumul rezultat din arderea deşeurilor, zonele locuite din Municipiul Reşiţa. Se face precizarea că la ultimul control s-a aplicat sancţiune cu amendă de 15.000 la Legea 104/2011, art. 79, alin. 2, lit.b, pentru nerespectarea condiţiilor de depozitare. Societatea SC GREEN ECOBAUER SRL Reşiţa intervine la stingerea incendiului împreună cu ISU Semenic.

**Comisariatul Județean Cluj din cadrul Gărzii Naționale de Mediu** revine cu informații suplimentare referitor la incendiul produs în data de 24.08.2017 la Platforma de stocare temporară deșeuri, aflată în administrarea societății SALPREST RAMPA SA Cluj Napoca. Incendiul a fost raportat de către reprezentanții Aeroportului Internațional Avram Iancu Cluj Napoca la GNM Cluj la ora 03.30, cu specificaţia că s-a observat un fum înecăcios cu miros specific, care perturbă activitatea aeroportului, iar autorii sunt persoane necunoscute care au fost surprinse de camera de luat vederi din zonă. Conform reprezentanţilor societăţii administratoare, incendiul a fost lichidat după circa 18 ore de la debut, fiind afectate circa 1000 de tone de deşeuri din totalul de 30239 aflate în stoc la data de 24.08.2017. S-a identificat faptul că în amplasament erau doar 2 tone de pământ necesare pentru stingere faţă de 3 tone cât era specificat în autorizaţia de mediu. S-a stabilit măsura ca până pe data de 30.09.2017 să se refacă gardul perimetral distrus în timpul intervenţiei de stingere a incendiului şi salubrizarea terenului învecinat platformei de stocare. Deasemenea este obligatoriu ca deţinătorul să anunţe primul incendiul la GNM CJ Cluj.

**G.N.M.-C.J. Bacău** revine cu informaţii despre evoluţia incendiului izbucnit în data de 12.08.2017, la ora 15.30, care a fost stins în data de 24.08.2017, de la Depozitul conform de deşeuri al municipiului Bacău din str. Chimiei. În cursul zilei de 28.08.2017 se acţiona cu 3 buldozere, 3 excavatoare, 5 camioane cu remorcă şi 14 autocamioane care transportau materialul inert necesar la acoperirea zonei unde se depozitează deşeurile tranzitate din celula 2, la ora actuală fiind depozitate circa 50% din cantitate. Deşeurile colectate la nivelul judeţului Bacău sunt depozitate în celula nr. 1. Din partea ISUJ erau prezente 2 autospeciale cu apă şi spumă, 1 motopompă de mare capacitate, remorcabilă, 4 motopompe transportabile, 14 autocamioane, în cazul reactivării unor focare de incendiu de adâncime. Se va reveni cu informaţii suplimentare.

**G.N.M.-C.J. Vâlcea** revine cu informaţii despre incendiul izbucnit în data de 21.08.2017 la depozitul de deșeuri neconform cu suprafaţa de 8 ha (cu termen de închidere luna iulie 2017) aparţinând societăţii Sacomet S.A. Horezu din zona localităţii Măldărești, judeţul Vâlcea. Incendiul, ale cărui cauze rămân necunoscute, a afectat o suprafaţă de cca 1,2 ha şi prezintă mai multe focare. Echipajele I.S.U. Vâlcea intervin cu trei autospeciale pentru stingere. Rezultatele analizelor de aer atmosferic efectuate în cadrul laboratorului A.P.M. Vâlcea nu indică depășiri la indicatorii CO, SO2 și NOx. S-a transportat material inert de acoperire pentru înăbușirea focarelor. Pentru suplimentarea acestuia, în data de 28.08.2017 a fost convocat Comitetul Județean pentru Situații de Urgență Vâlcea și s-a luat măsura  inițierii unui proiect  de hotărâre de guvern pentru alocarea sumelor necesare, din fondul de intervenție la dispoziția Guvernului, în vederea stingerii incendiului de pe amplasamentul depozitului de deșeuri Măldărești, administrat de către S.C Sacomet S.A Horezu.

Determinările făcute în data de 29.08.2017, cu unitatea mobilă, în ceea ce privește radioactivitatea, nu au înregistrat depășiri, măsurătorile fiind efectuate pe toată circumferința depozitului. Din buletinele de analize rezultă că pentru niciunul dintre indicatorii măsurați nu s-au depășit concentrațiile maxim-admisibile prevăzute în legislația în vigoare. Monitorizarea calității aerului, cu autolaboratorul, va continua până la sfârșitul săptămânii, inclusiv din punct de vedere al radioactivității. Se va reveni cu informaţii suplimentare.

**2. În domeniul solului şi vegetaţiei**

**Garda Forestieră Rm. Vâlcea** informează despre **producerea a unui incendiu de pădure (litieră), după cum urmează:**

**- în data de 26.08.2017, ora 14.30 pe raza DS Olt, OS Vultureşti, loc. Cungrea, jud Olt, stins de către 15 pers. silvic, 15 pompieri militari, 5 pompieri civili, 2 poliţişti şi 20 cetăţeni, în data de 28.08.2017, la ora 18.10, fiind afectată o suprafaţă de 1 ha de litieră, cu arboret de 72 ani**, zona geografică deal, proprietate publică de Stat**. S-a produs o pagubă de 6 mc puieţi în valoare de 2340 Ron**. Cauza o constituie propagarea din terenurile agricole învecinate.

**Garda Forestieră Cluj** informează despre **producerea a unui incendiu de pădure (litieră), după cum urmează:**

**- în data de 27.08.2017, ora 16.30 pe raza DS Cluj, OS Gilău, loc. Gilău, jud Cluj, stins de către 3 pers. silvic, 5 pompieri militari, 1 poliţist, în data de 27.08.2017, la ora 18.30, fiind afectată o suprafaţă de 70 de arii de litieră, cu arboret de 72 ani**, zona geografică deal, proprietate publică de Stat. **S-a produs o pagubă de 30.000 puieţi ca urmare a pătrunderii focului în Pepiniera centrală Gilău**. Cauza o constituie propagarea din terenurile agricole învecinate.

**APM Giurgiu** revine cu informaţii cu privirea la poluarea accidentală a solului din data de 24.08.2017, din jurul orei 11.10, cu produse petroliere (80 de litri ţiţei şi 240 litri apă de zăcământ) pe o suprafață de cca. 400 mp teren extravilan necultivat, proprietate privată în comuna Ulmi, judeţul Giurgiu, cauzată de coroziunea conductei de transport, de la sonda 1354, Parc 3, aparținând OMV Petrom SA.

Echipa de intervenție s-a deplasat la fața locului, unde a luat următoarele măsuri:

- S-a oprit sonda si s-a scurs conducta de amestec.

- S-a acționat pentru izolarea zonei în vederea evitării extinderii suprafeței afectate;

- S-a colectat produsul petrolier scurs într-o groapă.

- S-a montat sarniera pe conductă și s-a reluat pomparea.

 Urmează ca OMV Petrom să procedeze la:

 - evacuarea țițeiului din groapă prin vidanjare.

 - investigarea gradului de afectare a solului și acționarea în consecință.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.08.2017-29.08.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE